钦定古今图书集成/明伦汇编/官常典/第538卷 > 蒋贵 孙琬
## 钦定古今图书集成/明伦汇编/官常典/第538卷 > 蒋贵 孙琬

按《明外史》本传：“贵字大富，江都人。以燕山卫卒，从燕
王起兵，积功至昌国卫指挥同知。从大军征交阯及
沙漠，迁都指挥佥事，掌彭城卫事。宣德二年，四川松
潘诸番叛，充右参将，从总兵官陈怀讨之。募乡导，绝
险而进，薄其巢，一日十数战，大败之。进都指挥同知，
镇守密云。七年，复命为参将，佐怀镇松潘。明年，进都”
督佥事，充副总兵，协方政镇守。又明年，诸番复叛，政
等分道进讨。贵督兵四千，攻破任昌大寨。会都指挥
赵得宫聚兵，以次讨平龙溪等三十七寨，斩首一千
七百级，投崖坠水死者无算。捷闻，进都督同知，充总
兵官，佩平蛮将军印，代政镇守其地。正统初，召还为
右都督。会阿台寇甘、凉，边将告急，命佩平卤将军印，
移师讨之。贼犯庄浪，都指挥江源战死，亡士卒百四
十人。侍郎徐晞劾贵。朝议以贵方选军甘州，势不相
及，而庄浪正晞所统，责晞委罪，置贵不问。明年春，谍
报寇驻贺兰山后，诏贵与都督赵安出塞。贵至鱼儿
海子，用安敬言，以前途无水草，引还。都御史罗亨信
言状，尚书王骥出视师，斩敬，责贵立功，贵益奋。破敌
狼山之捷，穷追抵石城泉，斩首二百馀级，尽获其马
驼衣械，阿台惊遁。已而谍知敌巢，将精骑二千五百
人为前锋，深入。副将李安沮之。贵拔剑厉声叱安曰：
“敢阻军者死！”遂出镇夷关，疾驰三日夜，至兀鲁乃。阿
台方牧马，贵猝入马群，令诸军以鞭击弓韣惊马，马
尽佚。敌既失马，乃挽弓步斗。贵纵骑蹂击，大败之。复
分军为两翼，别遣百骑乘高为疑兵。既遇贼，转战百
馀里，朵儿只伯以数骑遁走，西边悉平。封定西伯，食
禄一千二百石，给世券。四年代任礼镇甘肃。六年命
充总兵官，佩平蛮将军印，征麓川蛮思任发，与王骥
帅师抵金齿，分三路进捣上江寨，破木笼山七寨及
马鞍山象阵，功皆第一。师还，帝亲慰劳，御奉天门。论
功，进封定西侯，食禄一千五百石。八年复与骥讨思
机发。缅人声言送贼，贵密焚其舟，大战一昼夜，尽俘
其妻孥象马，破垒二百僰，寇遂平。师还，赏赉甚渥，加
岁禄五百石。是役也，贵子雄乘敌败，率三十人追深
入，敌扼其后，自刎沉于江。赠怀远将军、彭城卫指挥
使。十四年，贵卒，年七十。赠泾国公，谥“武勇。”贵起卒伍，
不识字。天性朴实，忘己下人，能与士卒同甘苦。出境
讨贼，衣粮器械，常身自囊负，不役一人。临阵辄身先
之，以故所向有功。

祖起兵，积功至山东都指挥使。永乐二十年，擢都督
佥事。从北征，前行侦敌，还受厚赉。仁宗即位，简掌广
西都司事，寻改辽东。宣宗立，进都指挥同知，从平汉
庶人，又从征兀良哈，还为后拒。英宗立，进左都督。正
统元年，佩平羌将军印，充左副总兵，镇甘肃。阿台、朵”
尔只伯数犯肃州，玺书谯让。已，复入犯，礼督军御之，
俘斩百馀人。寻与蒋贵等出塞，并无功。三年以总兵
官从王骥破阿台，至黑泉，斩获多。封宁远伯，食禄千
二百石。明年还朝。又明年代贵镇甘肃。八年，赤斤蒙
古卫都督且旺失加苦也先暴横，欲移驻也洛卜剌。
礼以其地近肃州，执不许。已，奏请建寺于其地。礼复
言“许其建寺，彼必移居，遗后患。”事竟寝。时边将家僮
垦塞上田者，每顷输粮十二石。礼请于朝，减二石，再
请轻之，复减如前数。当是时，边塞无警。礼与巡抚曹
翼辈屯田积粟，缮甲训兵，边备甚固。十一年，沙州卫
都督喃哥兄弟争，部众离贰。礼欲乘其饥窘，迁之内
地。会喃哥亦请居肃州境内。礼因遣都指挥毛哈剌
往抚其众，而亲率军兵继其后。比至，喃哥复持两端，
其部下欲奔瓦剌，礼进兵逼之，遂收其全部千二百
馀人以还。事闻，英宗大喜，赐赉甚厚。时也先方盛，封
喃哥弟锁南奔为祁王。礼以二寇合则势益难制，遣
人招之，锁南奔欲从，未决。礼潜师直抵罕东，絷之以
归。遂赐礼铁券，令世袭。十四年，也先分道入寇，抵肃
州。礼遣裨将御之。再战再败，失士马万计。征还，以伯
就第。景泰初，起督三千营，以老致仕。久之复起守备
南京，入掌中府。礼自起卒伍，至大将，恪谨奉法。成化
初卒。赠侯，谥“僖武。”子寿嗣。